Javaslat A TANÁCS HATÁROZATA a ciprusi kérdés rendezése esetén a ciprusi nép európai parlamenti képviseletéről

(előterjesztő: a Bizottság)

INDOKLÁS

Az Európai Unió több ízben aláhúzta, hogy határozottan előnyben részesítené egy újraegyesített Ciprus csatlakozását. A ciprusi kérdés átfogó rendezésére mostanáig még nem került sor.

A 2003-as csatlakozási okmányhoz fűzött tizedik jegyzőkönyv 1. cikkének (1) bekezdése szerint a közösségi vívmányok alkalmazását fel kell függeszteni a Ciprusi Köztársaság azon területein, ahol a Ciprusi Köztársaság kormánya nem gyakorol tényleges ellenőrzést. Rendezés esetén a Tanács határoz ezen felfüggesztés visszavonásáról a tizedik jegyzőkönyv 1. cikke (2) bekezdése szerint. Következésképpen a közösségi joganyag kihatással lesz a fent említett területeken élő ciprusi lakosokra.

Az EK-Szerződés 189. cikke szerint az Európai Parlament a Közösségben egyesült államok népeinek képviselőiből áll. Az EK-Szerződés 190. cikkének (1) bekezdése és az Unió Alapjogi Chartája 39. cikkének (2) bekezdése rendelkezik az Európai Parlament tagjainak választásáról a közvetlen és általános választójog alapján.

Az összes ciprusi lakos - egy átfogó rendezés esetén a ciprusi török közösséget is beleértve - képviseletének és választójogának biztosítása érdekében szükséges rendelkezni a ciprusi nép európai parlamenti képviselői mandátumának idő előtti megszűnéséről és szükséges rendkívüli választásokat tartani egész Cipruson az Európai Parlament megbízatásának fennmaradó idejére.

A Tanács határozatának jogalapja a 2003-as csatlakozási okmányhoz fűzött Ciprusra vonatkozó tizedik jegyzőkönyv 4. cikke, amely felhatalmazza a Tanácsot, hogy a ciprusi kérdés rendezése esetén határozzon a Ciprus Európai Unióhoz történő csatlakozására vonatkozó feltételek kiigazításáról a ciprusi török közösségre tekintettel.

A Tanács határozatának a 2004. június 10-13-i európai parlamenti választások előtt kell hatályba lépnie.

Javaslat A TANÁCS HATÁROZATA a ciprusi kérdés rendezése esetén a ciprusi nép európai parlamenti képviseletéről

AZ EURÓPAI UNIÓ TANÁCSA

tekintettel a 2003-as csatlakozási okmányhoz fűzött Ciprusra vonatkozó tizedik jegyzőkönyvre és különösen annak 4. cikkére,

tekintettel a Bizottság javaslatára [1],

[1] HL C , , o.

mivel:

(1) Az Európai Tanács több ízben aláhúzta, hogy határozottan előnyben részesítené egy újraegyesített Ciprus csatlakozását. A ciprusi kérdés átfogó rendezésére és a sziget újraegyesítésére mostanáig még nem került sor.

(2) A rendezésig a közösségi vívmányok alkalmazása felfüggesztésre kerül a tizedik jegyzőkönyv 1. cikkének (1) bekezdése szerint a Ciprusi Köztársaság azon területein, ahol a Ciprusi Köztársaság kormánya nem gyakorol tényleges ellenőrzést.

(3) A ciprusi kérdés átfogó rendezése esetén a Tanács határoz ezen felfüggesztés visszavonásáról a tizedik jegyzőkönyv 1. cikke (2) bekezdése szerint. Következésképpen a közösségi vívmányok alkalmazásra kerülnének Ciprus azon területein is, ahol a Ciprusi Köztársaság kormánya jelenleg nem gyakorol tényleges ellenőrzést, valamint az kihatással lenne az ezen területeken élő ciprusi lakosokra.

(4) Az Európai Közösséget létrehozó szerződés 189. cikke szerint az Európai Parlament a Közösségben egyesült államok népeinek képviselőiből áll. Az Európai Parlament tagjait közvetlen és általános választójog alapján választják az Európai Közösséget létrehozó szerződés 190. cikkével, az Európai Atomenergia Közösséget létrehozó szerződés 108. cikkével, valamint a 2002/772/EK [2], Euratom tanácsi rendelettel (a továbbiakban: ,1976-os okmány") módosított 76/787/ESZAK, EGK, Euratom tanácsi rendelethez [3] fűzött, az Európai Parlament tagjainak közvetlen és általános választójog alapján történő megválasztásáról szóló okmánnyal összhangban.

[2] HL L 283, 2002.10.21., 1. o.

[3] HL L 278, 1976.10.8., 1. o.

(5) A következő, 2004 és 2009 közötti időszakra az Európai Parlament tagjainak megválasztására 2004. június 10-13-án kerül sor. A 2003-as csatlakozási okmány 11. cikke szerint a 2004 és 2009 közötti időszak kezdetekor a cipruson választott képviselők száma hat. A 2004 és 2009 közötti időszakra szóló választásokat azonban nem tartják meg Ciprus azon részén, ahol a közösségi vívmányok alkalmazása felfüggesztésre került.

(6) Az összes ciprusi lakos - egy átfogó rendezés esetén a ciprusi török közösségét is beleértve - képviseletének és választójogának biztosítása érdekében szükséges rendelkezni a ciprusi nép 2004 júniusában vagy a rákövetkező választáson az Európai Parlamentbe választott képviselői mandátumának idő előtti megszűnéséről és szükséges rendkívüli választásokat tartani egész Cipruson az Európai Parlament mandátumának fennmaradó idejére.

A KÖVETKEZŐKÉPPEN HATÁROZOTT:

1. cikk

A ciprusi kérdés átfogó rendezésének hatályba lépése esetén - eltérve az EK-Szerződés 190. cikke (3) bekezdésétől, valamint az 1976-os okmány 5. cikkétől, 10. cikkének (1) bekezdésétől, és 11. cikkének (2) bekezdésétől - a következő rendelkezéseket kell alkalmazni:

a) A ciprusi nép Európai Parlamentbe választott képviselőinek hivatali ideje véget ér a (b) pontban említett választásokat követő első európai parlamenti ülés megnyitásakor.

b) A ciprusi nép európai parlamenti képviselőinek a 2004 és 2009 közötti, vagy bármelyik rákövetkező időszakra megválasztott Európai Parlament mandátumának fennmaradó idejére történő rendkívüli választását egész Cipruson a közösségi vívmányok alkalmazásának felfüggesztését visszavonó első határozat Tanács általi, a 2003-as csatlakozási okmányhoz fűzött tizedik jegyzőkönyv 1. cikkének (2) bekezdésével összhangban történő elfogadása utáni négy hónapos időszak végét követő vasárnapon kell megtartani.

c) A (b) pontban utalt választások alkalmával megválasztott európai parlamenti tagok hivatali ideje a (b) pontban utalt választásokat követő első európai parlamenti ülés megnyitásakor veszi kezdetét és a rákövetkező európai parlamenti választást követő első európai parlamenti ülés megnyitásakor ér véget.

2. cikk

E határozat az Európai Unió Hivatalos Lapjában való közzétételének napját követő napon lép hatályba.

Kelt Brüsszelben,

a Tanács részéről

az elnök